section_heading: Radnja
paragraph_text: U međuvremenu, Christopher i Paulie se posvađaju kad Chris osramoti starijeg mafijaša ispred ostalih kapetana pričom o Pine Barrensu, koja je započela u prijateljskom tonu kad su svi zaključili kako nitko ne zna što se dogodilo s Rusom. Christopher tada u polušali kaže kako je Paulie kriv za cijelu situaciju. Paulie se naljuti i uvrijedi Christophera, nazvavši ga "Tonyjevim malim ljubimcem". Christopher se uvrijedi i umalo se ne potuku. Kasnije, tijekom noći s prostitutkama, nakon što je Adriana ranije istaknula kako on uvijek plaća račune, Christopher prisili Paulieja da plati večeru nakon što je to sam odbio učiniti. U Satriale'su sljedećeg jutra, Paulie zahtijeva da mu Christopher plati večeru ili da počne isplaćivati kamate. Tony naređuje Christopheru da plaća račune za večere; time se iskazuje poštovanje te je ujedno tradicija. U Atlantic Cityju, Paulie svima kaže da izaberu što god žele kako bi povećao račun kojeg će Christopher platiti. Paulie pošalje i bocu skupocjenog šampanjca Cristal za stol pun neatraktivnih žena. Račun -- koji se popeo na 1.184 dolara -- dobiva Christopher, koji ostavlja konobaru 1.200: samo 16 dolara napojnice. Paulie i Christopher nastavljaju se svađati na parkiralištu. Taman kad su se namjeravali potući, izlazi konobar i prigovori im na manjku zahvalnosti. Naziva ih "jebenim šupcima" te se okreće i odlazi. Christopher uzima ciglu i pogodi konobara u glavu koji pada na zemlju. Preplašeni ga Paulie ustrijeli. Zgrabi novac i odlazi u autu. Sljedećeg dana Paulie i Christopher pristaju podijeliti račun i "zakopati sjekiru".